b'\n_START_ARTICLE_\nDumper\n_START_PARAGRAPH_\nEn dumper er et k\xc3\xb8ret\xc3\xb8j med lad egnet til at transportere (fast) bulkgods. Navnet er et engelsk l\xc3\xa5neord, som refererer til at k\xc3\xb8ret\xc3\xb8jet efterlader en bunke, som den tipper af._NEWLINE_I entrepren\xc3\xb8rbranchen skelnes normalt mellem traktordumpere og lastbildumpere. Forskellen er at sidstn\xc3\xa6vnte er opbygget efter samme princip som en lastbil med styring p\xc3\xa5 forhjulene og et lad lige bag f\xc3\xb8rerhuset, hvorimod traktordumperen er bygget som "en halv traktor" med en fastmonteret vogn efter. Denne model kan ikke dreje p\xc3\xa5 nogen hjul, men motordel og lastdel er sat sammen med et drejeled (en kn\xc3\xa6kstyring) p\xc3\xa5 samme m\xc3\xa5de som en gummiged. Begge modeller har hver deres fordele i forskellige situationer._NEWLINE_En afvigelse fra disse dumpere er minidumperen, der er kn\xc3\xa6kstyret med et lad p\xc3\xa5 forenden og et (ofte \xc3\xa5bent) s\xc3\xa6de oven p\xc3\xa5 motoren p\xc3\xa5 bagenden. Disse maskiner har ofte et lad, der kan drejes til siderne og h\xc3\xb8jtippes op i en container eller lignende. H\xc3\xb8jtipfunktionen f\xc3\xa5s enten ved at ladet vipper over et f\xc3\xa6stningspunkt i toppen i stedet for i bunden, eller ved at hele tiprammen kan l\xc3\xb8ftes hydraulisk. Herved kan man l\xc3\xa6sse h\xc3\xb8jt og alligevel bibeholde et lavt tyngdepunkt under k\xc3\xb8rsel.'